Kolíková, Mária, ministerka spravodlivosti SR (2022-02-15):
Ďakujem veľmi pekne, pán predsedajúci. Prepáčte, pán poslanec Gyimesi, ale chcela som vystúpiť na záver, ale bolo tu toľko neprávd, že nechcem, aby sa na ne zabudlo. Po prvé, pani poslankyňa. Nepamätám si na žiadne stretnutie, kde by ste mi odporúčali nejaký spôsob analýzy, ktorú by som neurobila. Pamätám si na stretnutie, na ktoré ste prišli ako štátna tajomníčka, a bavili sme sa o tom, že máte riadiaci orgán v rámci eurofondov a ja som eurofondy využila na spoluprácu s Radou Európy, na základe tejto zmluvy ministerstvo spravodlivosti spolupracovalo doteraz s Komisiou pre efektívnu justíciu. Je to komisia, ktorá je pod Radou Európy ako osobitný orgán, ktorý pomáha štátom pri reformách. Takže na základe eurofondov práve táto komisia pre nás poskytovala konzultácie, robila nezávislú správu a nechápem, o akom audite hovoríte, pretože určite je na mieste pre justíciu, aby takýto audit robila organizácia, ktorá sa tomu venuje, je nezávislá. Na základe toho sa urobil audit justície v roku 2017, od roku 2017 do roku 2020 sa robili analytické práce, na základe spolupráce s touto komisiou, na základe týchto dát a týchto prác je navrhovaná reforma. Povedzte mi, ktoré tri roky vy ste pracovali, aby ste pripravovali vašu reformu ESO, o ktorej ja teda neviem, že by bola vyhodnotená spôsobom, že by jednoznačne zabránila byrokracii, a že by došlo k zníženiu počtu úradníkov. Nie je pravdou, že by som vyberala sudcov, tak ako ste to pomenovali, alebo by som určovala sudcov na dané súdy. Áno, určujem počet sudcov, ale na základe vzorca, ktorý je zverejnený na stránke ministerstva spravodlivosti, vznikol práve na základe spolupráce aj s touto Komisiou pre efektívnu justíciu, je to verejný transparentný proces, ktorý bol zavedený, začal na základe spolupráce ministerstva spravodlivosti pod vedením Lucie Žitňanskej a robíme na tom doteraz, predtým to bol netransparentný proces, teraz je to jednoznačné, na základe akých dát sa určujú počty sudcov a je to preto, aby bolo zrejmé, že ten súd, ktorý potrebuje pomôcť, aby jednoducho dostal viac. A tak to vyplýva zo všetkých informácií, ktoré sú ľahko dohľadateľné na webstránke ministerstva spravodlivosti. Takže určite to nie je tak, že by nejaký súd, ktorý má lepšie alebo horšie vzťahy s ministerstvom, mal nejakú lepšiu situáciu. To vôbec nie je pravda. Tak tomu bolo v minulosti, kedy nebol žiadny transparentný proces, ktorý s týmto súvisel. A áno, tak sa to robievalo, máte pravdu. Niektorí ministri to tak robievali. Veľmi netransparentne pomáhali súdom, ktoré boli spriaznené, a iné súdy, ktoré boli na tom naozaj v ťažkej situácii, tak neboli spravodlivo v tomto vyvážené v rámci organizácie práce, ale tomu tak teraz nie je. Je to jednoducho transparentný proces, môžte ho vonku pozorovať, dohliadať, môžte sa pozrieť, ako sú tieto rozhodnutia robené, je to pod drobnohľadom verejnosti. Nie je vôbec pravdou, že by tu boli nejaké rozhodnutia a súviseli by s nejakými spriaznenými vzťahmi. Neviem, na základe akých vzťahov by to tak malo byť. Pretože tak, ako sú navrhované napríklad aj odvolacie súdy, sa nedá povedať, že by boli viac alebo menej niektoré spriaznené. Ktoré majú byť spriaznené? Na základe čoho vyvodzujete, že nejaký súd je viac alebo menej spriaznený s ministrom spravodlivosti? Na základe toho? Že tam prebiehalo nejaké výberové konanie? Alebo na základe čoho takto vyvodzujete? Ak by ste vychádzali z toho, že minister spravodlivosti určil predsedu súdu, tak potom by som asi nenavrhovala, aby odvolacím súdom pre východoslovenský obvod bol Prešov. Kde som ja menovala predsedníčku Krajského súdu v Košiciach. A som veľmi rada, že sa pani predsedníčka ujala tejto funkcie a asi by som ju nevymenovala, keby nemala moju plnú dôveru, ale napriek tomu navrhujem ako sídelné mesto odvolacie pre východoslovenský obvod Prešov. Pretože som presvedčená na základe toho, čo som uviedla, že je to správne. Že je to správne preto, aby sa na jednom mieste nesústredili všetky justičné inštitúcie, že jednoducho, keď je primerané, aby to bolo buď Košice, alebo Prešov, že sú to jednoducho dôvody, pre ktoré, ako som ich uviedla, by sa mal uprednostniť Prešov a rovnako aj z dôvodu, kde sme veľmi citliví v rámci regiónov, že je dôležité, aby sme boli citliví a mali sme dostatok kvalitného odborného aparátu aj na iných miestach ako len v Bratislave, ako len v Košiciach, tak práve preto Trnava, kde máme veľmi kvalitnú právnickú fakultu. A prečo nie Prešov? Určite pomôže práve takéto rozhodnutie tomu, že umožníme kvalitný odborný aparát aj v týchto mestách, kde vieme osobitne v Bratislave, ako je zložité mať kvalitný odborný personál a vlastne sústreďujeme tu justičné inštitúcie, ktorými, ako som uviedla, je mestský súd, Najvyšší správny súd, je navrhovaný tu Správny súd, tak odvolací súd, si myslím, že je správne, aby bol v Trnave. Ale aj pre Nitru, aj pre Trnavu, aj pre Bratislavu, a preto je to správne rozhodnutie. Ďakujem pekne.